হঠাৎ সামনে পড়ে যাওয়ায় আক্রমণ থেকে বাঁচতে নয়, পরিকল্পনা করে লালগড়ের কাছে জঙ্গলে র‌য়্যাল বেঙ্গল টাইগারটিকে মেরে ফেলা হয়েছে বলে বন দফতরের কর্তাদের একাংশের ধারণা। 
বন দফতরের এক শীর্ষকর্তা জানাচ্ছেন, যারা বাঘটি মেরেছে, তারা দক্ষিণরায়ের ছাল, দাঁত, নখ ও চোখ নেওয়ার মতলবে ছিল। শনিবার বনমন্ত্রী বিনয়কৃষ্ণ বর্মণ বলেন, ‘‘বাঘের দেহের ময়নাতদন্তের পূর্ণাঙ্গ রিপোর্ট হাতে পাওয়ার পর জরুরি বৈঠকে বসব। কঠোর পদক্ষেপ করা হবে।’’ 
পিটিয়ে, খুঁচিয়ে খুন করার আগে বাঘটিকে বিষ দিয়ে নিস্তেজ করা হয়েছিল বলে বন দফতরের অফিসারদের একাংশের সন্দেহ। এক অফিসারের কথায়, ‘‘একটি আধ খাওয়া বুনো শুয়োরকে ওই জঙ্গলে পাওয়া গিয়েছে। এমন হতে পারে, শুয়োরটি মেরে, তার মধ্যে কোনও ভাবে বিষ দিয়ে সেটিকে বাঘের টোপ হিসাবে ব্যবহার করা হয়েছিল। বাঘ ওটা খেয়ে নিস্তেজ হয়ে যায়। যার ফলে বাঘ মারতে সুবিধা হয়েছে।’’
প্রাথমিক অনুসন্ধানে বন দফতর জেনেছে, আশপাশের কয়েকটি তল্লাটের বাসিন্দাদের একাংশ বিশ্বাস করেন, বাঘের দাঁত, নখ বাড়িতে রাখলে ধনী হওয়া যাবে। আবার চোরাবাজারে বাঘছাল ও বাঘের চোখেরও বিপুল দাম। বন দফতরের এক অফিসার বলেন, ‘‘এমন হতে পারে, কেউ হয়ত শিকার উৎসব উপলক্ষে জঙ্গলে যাওয়া স্থানীয় বাসিন্দাদের বাঘটিকে মেরে ফেলতে মোটা টাকা দিয়েছিল।’’ 
তবে বাঘটিকে বিষ দেওয়া হয়েছিল কি না, তা ভিসেরা পরীক্ষার পরেই বোঝা যাবে। শুক্রবার রাতে আড়াবাড়ি রেঞ্জ অফিসে বাঘের দেহের ময়নাতদন্ত হয়। প্রাথমিকভাবে জানা গিয়েছে, মাথায় ভোঁতা কিছুর আঘাত পেয়েই বাঘটির মৃত্যু হয়েছে। 
বন দফতরের অভিযোগে গুড়গুড়িপাল থানায় বন্যপ্রাণ সুরক্ষা আইনে জামিন অযোগ্য ধারায় মামলা রুজু করেছে পুলিশ। অভিযুক্ত হিসাবে রয়েছে শুক্রবার বাঘের হামলায় জখম বাবলু হাঁসদা ও বাদল হাঁসদার নাম।